Thomas Luckmann

Thomas Luckmann (født 14. oktober 1927 i Jesenice, død 10. mai 2016 i Østerrike) var en tysk-slovensk og amerikansk sosiolog og sosialfilosof.

Liv
Luckmann var født i Jesenic (tysk Assling) i det daværende Kongeriket Jugoslavia, nå Slovenia, nær grensen til Østerrike. Familien flyttet til Østerrike etter andre verdenskrig.

Luckmann studerte ved Universitetet i Wien, så i Innsbruck og New York ved New School for Social Research. Han hadde også studieperioder ved Sorbonne, Oxford og Yale. Han bodde i USA fra 1951, i Tyskland delvis fra 1965. Som pensjonert (emeritert) professor bodde han i Ossiach i Østerrike fram til sin død.

Virke

Thomas Luckmann ble magister i filosofi med en avhandling om moralfilosofien til Albert Camus, i 1953 ved New School. Han var assistent hos sosiologen Carl Mayer. I 1956 tok han doktorgrad i sosiologi (filosofi og psykologi som støttefag) samme sted med et empirisk arbeid om religionsutviklingen i Tyskland i etterkrigstiden.

Han var lærer ved Hobart College i Geneva (Upstate New York) fra  1956 og ved New School i 1960-1965. Fra 1965 var han lærer ved tyske universitet. Luckmann var professor i sosiologi ved universitetet i Frankfurt 1965-1970. Fra 1970 til 1994 var han professor i sosiologi ved universitetet i Konstanz. Han har samarbeidet med flere skandinaviske forskere, først og fremst med Per Linell ved universitetet i Linköping og med Erik Karlsaune ved NTNU i Trondheim. Luckmann ble utnevnt til æresdoktor ved NTNU i 1998.

Teorier
Luckmann fikk oppdraget med å redigere, fullføre og publisere et stort manuskript etter sosiologen Alfred Schütz om strukturer i livsverdenen (2 bind på tysk, 1953. eng. oms. jf. bibliografi). I Konstanz utvikla Luckmann et miljø for tolkende sosiologi i Max Webers ånd og for fenomenologisk grunnlag kunnskapssosiologi, delvis i kontrast til den kritiske sosiologien i Frankfurt (jf. Horkheimer, Adorno, Marcuse og Habermas), strukturfunksjonalistisk sosiologi, postmoderne filosofi og fransk strukturalisme. Særlig kjent er han for boka «The social construction of reality» (1966) med Peter Berger. Boka oppmuntrer kunnskapssosiologer til å arbeide hovedsakelig med religion og språk. Trass i tittelen på boka, nekter Luckmann for å bli kalt konstruktivist, han diskuterer konstitusjon snarere enn konstruksjon (jf. Herrschaft og Lichtblau, s. 345ff).

Luckmann har særlig arbeidet med religionssosiologi i tida før Konstanz og i Konstanz med kommunikasjonssosiologi. Han gjennomførte store tverrfaglige prosjekt med videoanalyse av hverdagssituasjoner lenge før tida med digital video og skreiv om konstitusjon av moral i hverdagen ("Moral im Alltag"). Han karakteriserer sin egen sosialfilosofi som sosiologisk prototeori, med teoretisk grunnlag fra fenomenologiske analyser av livsverda.

I religionsosiologien har Luckmann vært en sterk talsmann for en vid religionsdefinisjon der religion blir knyttet til noen antropologiske forutsetninger avdekket gjennom fenomenologisk basert refleksjon. Han knytter religion til det genuint menneskelige som transcenderer sitt rent biologiske vesen. Denne definisjonen gjør vitenskapen mindre bundet til studiet av institusjonalisert religion. Han advarte tidlig på 1960-tallet om at religionssosiologien overså den nyreligiøse oppblomstringen og nyorienteringen som ble så tydelig på 1990-tallet.

Utvalgte verk
 Berger, P. og T. Luckmann (1967). «The social construction of reality. A treatise in the sociology of knowledge». Garden City, New York, Anchor Books/Doubleday. Oms. til dansk (1976). «Den samfundsskabte virkelighed. En videnssociologisk afhandling». København, Lindhard og Ringhof. Oversatt til norsk (2000). Den samfunnsskapte virkelighet. Bergen, Fagbokforlaget.
 Luckmann, T. (1963). «Das Problem der Religion in der moderne Gesellschaft». Freiburg, Rombach.
 Luckmann, T. (1967). «The Invisible Religion.» The Problem of Religion in Modern Society. New York, Macmillan.
 Schütz. A. og Luckmann, T. (1973): «Die Strukturen der Lebenswelt», 2 bind. Neuwied: Luchterhand, 1975; Frankfurt am Main: Suhrkamp, 1953. Engelsk oversettelse: The Structures of the Lifeworld, Vol. I. Oversatt av Richard M. Zaner og H. Tristram Engelhardt, Jr.; Vol. II. Oversatt av Richard M. Zaner og David J. Parent. Evanston, Ill: Northwestern University Press, 1973, 1989.
 Luckmann, T. (1990). "Lebenswelt. Modebegriff oder Forschungsprogramm?» Grundlagen der Weiterbildung. Zeitschrift für Weiterbildung/Erwachsenbildung im In- und Ausland 1: 9-13.
 Luckmann, T. (1991). «Die unsichtbare Religion». Frankfurt am Main, Suhrkamp.
 Luckmann, T. (1992). Theorie des sozialen Handelns. Berlin, de Gruyter.
 Berger, P. and T. Luckmann (1995). «Modernity, Pluralism and the Crisis of Meaning. The Orientation of Modern Man». Gütersloh, Bertelsmann Foundation.
 Luckmann, T., red. (1998). «Moral im Alltag. Sinnvermittlung und moralische Kommunikation in intermediären Institutionen.» Gütersloh, Verlag Bertelsmann Stiftung.
 Luckmann, T. (2002). «Wissen und Gesellschaft. Ausgewählte Aufsätze 1981-2002.» Konstanz, UVK.
 Luckmann, T. (2007). «Lebenswelt, Identität und Gesellschaft. Schriften zur Wissens- und Protosoziologie.» Konstanz, UVK.

Referanser

Kilder
 Karlsaune, Erik Forord til: Luckmann, T. (2004). «Den usynlige religionen». Oversatt av Erik Karlsaune. Trondheim, Tapir.
 Schnettler, B. (2006). «Thomas Luckmann». Konstanz, UVK Verlagsgesellschaft.
 F. Herrschaft og K. Lichtblau (2010) «Soziologie in Frankfurt. Eine Zwischenbilanz». VS Verlag, Wiesbaden. 
 Intervju med Luckmann i 2014 50-årsmarkering av The Social Construction of Reality

Tyske sosiologer
Østerrikske sosiologer
Slovenske sosiologer